b'\n_START_ARTICLE_\nDesconstructivisme\n_START_SECTION_\nModernisme i postmodernisme\n_START_PARAGRAPH_\nEl desconstructivisme exerceix, en l\'arquitectura moderna, un paper oposat a la racionalitat ordenada del modernisme i al postmodernisme. \xc3\x89s en particular clara la seva oposici\xc3\xb3 a aquest darrer moviment. Encara que tant els postmodernistes com els desconstructivistes van publicar les seves teories conjuntament a la revista Oppositions (publicada en el per\xc3\xadode 1973-84), aquests articles van obrir tamb\xc3\xa9 una bretxa decisiva entre ambd\xc3\xb3s moviments. Els desconstructivistes van adoptar una actitud de confrontaci\xc3\xb3 contra l\'arquitectura establerta i la hist\xc3\xb2ria de l\'arquitectura, mostrant el seu desig de desacoblar l\'arquitectura. Mentre que els postmodernistes van tornar a abra\xc3\xa7ar, sovint astutament o ir\xc3\xb2nicament, les refer\xc3\xa8ncies hist\xc3\xb2riques que el modernisme rebutjava. El desconstructivisme rebutja l\'acceptaci\xc3\xb3 postmoderna d\'aquestes refer\xc3\xa8ncies. Tamb\xc3\xa9 rebutja la idea d\'ornament com a decoraci\xc3\xb3. Aquests principis fan que el desconstructivista s\'aline\xc3\xaf amb les idees d\'antihistoricisme modernista._NEWLINE_A m\xc3\xa9s dels de Oppositions, un altre text que ha separat el desconstructivisme del desfibrilament del modernisme i el postmodernisme va ser la publicaci\xc3\xb3 de Complexity and Contradiction in architecture (1966) de Robert Venturi. Aquesta obra, definitiva tant per al postmodernisme com per al desconstructivisme ataca la puretat, claredat i simplicitat del modernisme. Despr\xc3\xa9s de la seva publicaci\xc3\xb3, el funcionalisme i el racionalisme arquitect\xc3\xb2nic, les dues branques principals del modernisme, van ser enderrocades com paradigmes d\'acord amb el postmodernisme i el desconstructivisme, per\xc3\xb2 de formes diferents. La lectura postmoderna de Venturi va ser que l\'ornamentaci\xc3\xb3 i l\'al\xc2\xb7lusi\xc3\xb3 hist\xc3\xb2rica afegia una riquesa a l\'arquitectura. Alguns arquitectes postmoderns van intentar reaplicar l\'ornamentaci\xc3\xb3 fins i tot a edificacions econ\xc3\xb2miques, un esfor\xc3\xa7 il\xc2\xb7lustrat pel concepte de Venturi de "la barraca decorada". Es va rebutjar racionalisme en el disseny, per\xc3\xb2 es va mantenir intacte el principi del funcionalisme. Aix\xc3\xb2 s\'apropa a la tesi de la seg\xc3\xbcent obra major de Venturi: els s\xc3\xadmbols i ornaments poden aplicar-se a l\'arquitectura pragm\xc3\xa0tica afegint-hi les complexitats filos\xc3\xb2fiques de la semiologia. _NEWLINE_La lectura desconstructivista de Complexity and Contradiction \xc3\xa9s bastant diferent. L\'edifici b\xc3\xa0sic era el subjecte dels problemes i les complicacions per al desconstructivisme, sense desprendre\'s de l\'ornamentaci\xc3\xb3. En lloc de separar ornament i funci\xc3\xb3, com els postmodernistes, es van q\xc3\xbcestionar els aspectes funcionals dels edificis. La geometria era per als desconstructivistes el que l\'ornament per als postmodernistes com Venturi, el subjecte de la complicaci\xc3\xb3, i aquesta complicaci\xc3\xb3 de la geometria es va aplicar, finalment, als aspectes funcionals, estructurals i espacials dels edificis desconstructivistes. Un exemple de la complexitat desconstructivista \xc3\xa9s el Vitra Design Museum de Frank Gehry a Weil-am-Rhein, que pren el t\xc3\xadpic cub blanc sense ornamentaci\xc3\xb3 de les galeries d\'art modernistes i el desconstrueix, emprant geometries que recorden el cubisme i l\'expressionisme abstracte. Aix\xc3\xb2 subverteix els aspectes funcionals de la simplicitat modernista alhora que pren el modernisme, particularment en el seu estil internacional, del qual la superf\xc3\xadcie estucada blanca \xc3\xa9s una reminisc\xc3\xa8ncia, com a punt de partida. Un altre exemple de la lectura desconstructivista de Complexity and Contradiction \xc3\xa9s el Center for the Arts de Peter Eisenman. El Wexner Center pren la forma arquet\xc3\xadpica del castell i la imbueix de complexitat en una s\xc3\xa8rie de talls i fragmentacions. Una reixeta tridimensional recorre arbitr\xc3\xa0riament l\'edifici. La reixeta, una refer\xc3\xa8ncia al modernisme, col\xc2\xb7lideix amb l\'antiguitat medieval del castell. Algunes de les columnes de la reixeta no arriben a terra, sin\xc3\xb3 que queden intencionadament suspeses sobre les escales creant una sensaci\xc3\xb3 d\'incomoditat neur\xc3\xb2tica i contradient el principi estructural de la columna. El Wexner Center desconstrueix l\'arquetip de castell i representa els seus espais i estructures com conflictes i difer\xc3\xa8ncies.\n_START_SECTION_\nFilosofia desconstructivista\n_START_PARAGRAPH_\nEl cam\xc3\xad principal de la filosofia desconstructivista a la teoria arquitect\xc3\xb2nica transcorre a trav\xc3\xa9s de la influ\xc3\xa8ncia del fil\xc3\xb2sof Jacques Derrida sobre Peter Eisenman. Eisenman va tra\xc3\xa7ar les bases filos\xc3\xb2fiques del moviment literari de la desconstrucci\xc3\xb3, i va col\xc2\xb7laborar directament amb Derrida en alguns projectes, com la participaci\xc3\xb3 en el concurs del Parc de la Villette, documentada en Choral Works. Tant Derrida i Eisenman, com Libeskind estaven preocupats amb la \xc2\xabmetaf\xc3\xadsica de la pres\xc3\xa8ncia\xc2\xbb, i aquest \xc3\xa9s el subjecte principal de la filosofia desconstructivista en la teoria arquitect\xc3\xb2nica. La pressuposici\xc3\xb3 realitzada \xc3\xa9s que l\'arquitectura \xc3\xa9s un llenguatge capa\xc3\xa7 de comunicar el sentit i ser tractat pels m\xc3\xa8todes de la filosofia del llenguatge. La dial\xc3\xa8ctica de la pres\xc3\xa8ncia i l\'abs\xc3\xa8ncia, o el s\xc3\xb2lid i el buit, apareix en molts projectes d\'Eisenman. Tant Derrida com Eisenman creien que el locus, o el lloc de la pres\xc3\xa8ncia, \xc3\xa9s arquitectura, i es troba la mateixa dial\xc3\xa8ctica de la pres\xc3\xa8ncia i l\'abs\xc3\xa8ncia en la construcci\xc3\xb3 i la desconstrucci\xc3\xb3._NEWLINE_Segons Derrida, s\'exerceix millor la lectura quan s\'est\xc3\xa0 davant d\'estructures narratives cl\xc3\xa0ssiques. Qualsevol de construcci\xc3\xb3 arquitect\xc3\xb2nica necessita l\'exist\xc3\xa8ncia d\'un arquetip de con strucci\xc3\xb3n particular, una expectativa convencional fortament establerta sobre la qual jugar amb la flexibilitat de les normes. El disseny de la pr\xc3\xb2pia resid\xc3\xa8ncia de Frank Gehry a Santa M\xc3\xb2nica (des de 1978), ha estat citat com una variaci\xc3\xb3 protot\xc3\xadpica al voltant d\'un tema est\xc3\xa0ndard: comen\xc3\xa7ant amb una casa ordin\xc3\xa0ria en un ve\xc3\xafnat ordinari, Gehry va alterar la seva massa, el seu envoltant espacial i els seus plans en una subversi\xc3\xb3 juganera. El resultat \xc3\xa9s un exemple de desconstrucci\xc3\xb3_NEWLINE_A m\xc3\xa9s de la concepci\xc3\xb3 metaf\xc3\xadsica de Derrida sobre la metaf\xc3\xadsica de la pres\xc3\xa8ncia i la desconstrucci\xc3\xb3, les seves nocions de tra\xc3\xa7a i esborrament, encarnades en la seva filosofia de l\'escriptura i l\'arqui-escriptura van trobar el seu cam\xc3\xad en les mem\xc3\xb2ries desconstructivistes. Daniel Libeskind va concebre molts dels seus primers projectes com una forma d\'escriptura o un tractat sobre l\'escriptura i sovint va treballar amb cal\xc2\xb7ligrames. Va realitzar escultures arquitect\xc3\xb2niques a partir de llibres i sovint va cobrir els models amb texts, referint obertament la seva arquitectura a l\'escriptura. Libeskind va posar en pr\xc3\xa0ctica les nocions de tra\xc3\xa7a i esborrament en el seu projecte del Museu Jueu De Berl\xc3\xadn. El museu est\xc3\xa0 concebut com la tra\xc3\xa7a de l\'esborrament de l\'Holocaust, i intenta que el seu subjecte sigui llegible i commovedor. Els monuments de Maia Lin als veterans del Vietnam i d\'Eisenman Als jueus assassinats a Europa reflecteixen tamb\xc3\xa9 els temes de la tra\xc3\xa7a i l\'esborrament.\n_START_SECTION_\nArt contemporani\n_START_PARAGRAPH_\nDos corrents de l\'art modern, el minimalisme i el cubisme han exercit una gran influ\xc3\xa8ncia en el desconstructivisme. El cubisme anal\xc3\xadtic va tenir un gran efecte en el desconstructivisme, ja que les formes i el contingut es disseccionen i s\xc3\xb3n vistes des de diferents perspectives simult\xc3\xa0niament. La sincronia de l\'espai disjunt \xc3\xa9s evident a moltes obres de Frank Gehry i Bernard Tschumi. Tanmateix, el cubisme sint\xc3\xa8tic, amb la seva aplicaci\xc3\xb3 en l\'art trobat, no va exercir una influ\xc3\xa8ncia tan gran en el desconstructivisme com el cubisme anal\xc3\xadtic, encara que tamb\xc3\xa9 es troba a les primeres obres de Frank Gehry. El desconstructivisme tamb\xc3\xa9 comparteix amb el minimalisme una abs\xc3\xa8ncia de refer\xc3\xa8ncies culturals. Tamb\xc3\xa9 rep sovint la influ\xc3\xa8ncia de les nocions minimalistes d\'art conceptual._NEWLINE_Partint de la seva tend\xc3\xa8ncia cap a la deformaci\xc3\xb3 i la dislocaci\xc3\xb3 es poden trobar aspectes de l\'expressionisme i de l\'arquitectura expressionista associats al desconstructivisme. De vegades el desconstructivisme reflecteix varietats de l\'expressionisme, com el neoexpressionisme i l\'expressionisme abstracte. Les formes angulars de l\'Ufa-Palast de Dresde, de Coop Himmelb(l)au, recorden la geometria abstracta de les pintures numerades de Franz Kline i a la figures angulars representades en les escenes urbanes d\'Ernst Ludwig Kirchner. L\'obra de Vassili Kandinski tamb\xc3\xa9 guarda similituds amb l\'arquitectura desconstructivista. El seu moviment cap a l\'expressionisme abstracte apartant-se del treball figuratiu, t\xc3\xa9 el mateix esperit que el rebuig desconstructivista de l\'ornament per a la geometria._NEWLINE_Molts artistes de les d\xc3\xa8cades de 1980 i 1990 van realitzar obres que van influir o van prendre part en el moviment desconstructivista. Maia Lin i Rachel Whiteread s\xc3\xb3n dos d\'aquests casos. El projecte de Lin de 1982 del Monument als veterans del Vietnam, amb els seus blocs de formig\xc3\xb3 \xc3\xa9s un. La seva forma fragmentada i la reducci\xc3\xb3 del contingut a un text minimalista va influir en el desconstructivisme, en el seu sentit de la fragmentaci\xc3\xb3 i l\'\xc3\xa8mfasi en la lectura del monument. Lin tamb\xc3\xa9 va realitzar obres per al Centre Wexner de Eisenman. Els espais arquitect\xc3\xb2nics de Rachel Whiteread s\xc3\xb3n un altre exemple en el qual l\'art contemporani conflueix amb l\'arquitectura. Ghost (1990), un espai sencer d\'escaiola que solifidica el buit, al\xc2\xb7ludeix a la noci\xc3\xb3 de pres\xc3\xa8ncia arquitect\xc3\xb2nica de Derrida. Building cuts, de Gordon Matta-clark eren seccions desconstru\xc3\xafdes d\'edificis exhibides a les galeries d\'art.\n_START_SECTION_\nDisseny assistit per ordinador\n_START_PARAGRAPH_\nEl disseny assistit per ordinador (CAD) \xc3\xa9s una eina essencial en l\'actualitat en molts aspectes de l\'arquitectura contempor\xc3\xa0nia, per\xc3\xb2 la naturalesa particular del desconstructivisme fa que la utilitzaci\xc3\xb3 d\'ordinadors sigui especialment pertinent. El modelatge tridimensional i les animacions (virtuals i f\xc3\xadsiques) ajuden en la concepci\xc3\xb3 d\'espais complexos, mentre que la capacitat d\'enlla\xc3\xa7ar models computeritzats amb la fabricaci\xc3\xb3 assistida per ordinador (CAM) permet que la producci\xc3\xb3 en massa d\'elements modulars lleugerament diferents sigui assequible. De forma retrospectiva, moltes de les primeres obres desconstructivistes -els esbossos de Zaha Hadid, per exemple- semblen haver estat concebudes amb l\'ajuda d\'una computadora, per\xc3\xb2 en realitat no va ser aix\xc3\xad. Gehry \xc3\xa9s conegut per realitzar durant el proc\xc3\xa9s de disseny molts models f\xc3\xadsics (maquetes) i virtuals. Gehry empra en el seu estudi un sofisticat programa de disseny aerona\xc3\xbatic Catia. Encara que l\'ordinador ha facilitat molt el disseny de formes complexes, no tot el que t\xc3\xa9 aspecte estrany \xc3\xa9s "desconstructivista".\n_START_SECTION_\nResposta cr\xc3\xadtica\n_START_PARAGRAPH_\nDes de la publicaci\xc3\xb3 de Modern Architecture: A Critical History, de Kenneth Frampton (primera edici\xc3\xb3: 1980) s\'ha pres consci\xc3\xa8ncia del paper de la cr\xc3\xadtica en la teoria arquitect\xc3\xb2nica. Com Whilst assenyala a Derrida com una influ\xc3\xa8ncia filos\xc3\xb2fica, es pot considerar que el desconstructivime est\xc3\xa0 tan arrelat en la teoria cr\xc3\xadtica com una altra resposta al modernisme gaireb\xc3\xa9 coet\xc3\xa0nia, el regionalisme cr\xc3\xadtic. Els dos aspectes de la teoria cr\xc3\xadtica, urg\xc3\xa8ncia i an\xc3\xa0lisi, es troben en el desconstructivisme. Hi ha una tend\xc3\xa8ncia a reexaminar i criticar altres treballs o precedents del desconstructivisme, i tamb\xc3\xa9 per situar les q\xc3\xbcestions est\xc3\xa8tiques en primer pla. Un exemple podria ser el Wexner Center. La teoria cr\xc3\xadtica, tanmateix, tenia com a cor una cr\xc3\xadtica al capitalisme i els seus excessos, i en aquest aspecte molts treballs dels desconstructivistes no segueixen aquests principis, ja que estan realitzats per una elit i s\xc3\xb3n extremadament costosos._NEWLINE_El Wexner Center tracta amb assumptes fonamentals de l\'arquitectura com la funci\xc3\xb3 i la preced\xc3\xa8ncia i mostra la seva urg\xc3\xa8ncia en el discurs arquitect\xc3\xb2nic d\'una forma anal\xc3\xadtica i cr\xc3\xadtica. La difer\xc3\xa8ncia entre el cr\xc3\xadtic en el desconstructivisme i el cr\xc3\xadtic en el regionalisme cr\xc3\xadtic \xc3\xa9s que el regionalisme cr\xc3\xadtic redueix el nivell de complexitat involucrat i realitza una an\xc3\xa0lisi m\xc3\xa9s clara alhora que intenta reconciliar l\'arquitectura moderna amb les difer\xc3\xa8ncies locals culturals, f\xc3\xadsiques i naturals; sent aix\xc3\xad, una arquitectura d\'integraci\xc3\xb3. Aix\xc3\xb2 condueix al modernisme "vernacle". El regionalisme cr\xc3\xadtic mostra manca d\'autocr\xc3\xadtica est\xc3\xa8tica i una visi\xc3\xb3 ut\xc3\xb2pica del lloc, tanmateix les tend\xc3\xa8ncies de l\'arquitectura verda s\'han manifestat com a una actitud o resposta cr\xc3\xadtica i un crit a la consci\xc3\xa8ncia. Al contrari, el desconstructivisme s\'autocritica i rep cr\xc3\xadtiques externes m\xc3\xa9s intensament, a m\xc3\xa9s de tendir a mantenir un alt nivell de complexitat compositiva, podent dificultar la seva execuci\xc3\xb3 fent-lo dependent de les possibilitats financeres i tecnol\xc3\xb2giques disponibles; a aix\xc3\xb2 es podria comparar: la m\xc3\xa0 d\'obra amb coneixements emp\xc3\xadrics del mitj\xc3\xa0 local o rural contra la m\xc3\xa0 d\'obra altament tecnificada i urbana. Alguns arquitectes identificats amb el moviment desconstructivista, especialment Frank Gehry, que sovint adopta punts de vista antifilos\xc3\xb2fics_NEWLINE_han rebutjat vehementment que es classifiqui la seva obra com desconstructivista. D\'altres s\xc3\xb3n tan cr\xc3\xadtics amb el seu propi treball com amb els precedents i els treballs contemporanis._NEWLINE_Els cr\xc3\xadtics del desconstructivisme ho veuen com un exercici purament formal, de poc contingut social. Kenneth Frampton el troba "elitista i despr\xc3\xa9s". Des de la mateixa arquitectura l\'altra cr\xc3\xadtica que se li pot fer \xc3\xa9s que a vegades aquest enfocament representa m\xc3\xa9s un comprom\xc3\xads amb l\'escultura que amb l\'arquitectura. Altres cr\xc3\xadtiques s\xc3\xb3n similars a les de la filosofia desconstructivista, ja que l\'acte de la desconstrucci\xc3\xb3 no \xc3\xa9s un proc\xc3\xa9s emp\xc3\xadric pot resultar en qualsevol cosa que l\'arquitecte desitgi, i per tant sofreix de falta de consist\xc3\xa8ncia. En els \xc3\xbaltims temps alguns tenen la sensaci\xc3\xb3 que els fonaments filos\xc3\xb2fics dels comen\xc3\xa7aments del moviment s\'han perdut. Altres cr\xc3\xadtics rebutgen la premissa que l\'arquitectura sigui un llenguatge capa\xc3\xa7 de ser el subjecte de la filosofia ling\xc3\xbc\xc3\xadstica o, si consideren que va ser un llenguatge en el passat critiquen que ja no ho \xc3\xa9s. D\'altres q\xc3\xbcestionen la saviesa i l\'impacte sobre futures generacions d\'una arquitectura que rebutja el passat i no presenta a canvi valors clars i sovint segueix estrat\xc3\xa8gies intencionalment agressives.'